Redes waarom volwassenes skaak moet speel - WelstandWelstand
Tuis / Advies / Redes waarom volwassenes skaak moet speel
Redes waarom volwassenes skaak moet speel
Die meeste van ons het al een of ander tyd skaak gespeel en sal miskien nog 'n skaakstel iewers hê. Al is die stel dalk al 40 jaar oud het die spel nog glad nie verander nie. Dalk het jy reeds op 'n baie jong ouderdom op skool skaak begin speel of miskien het jy en jou pa jare gelede saam leer speel. Skaak is een van die oudste speletjies in die wêreld, maar wat baie mense nie weet nie is dat hierdie spel baie voordele inhou. Nie net vir kinders nie, maar ook vir volwassenes.
Dit bring pret en plesier terug in jou lewe
As jy enige skaakspeler sou vra waarom hulle so graag skaak speel, sal hulle gewoonlik sê dit is omdat hulle die spel so baie geniet. Natuurlik het mense verskillende sienings oor wat hulle as pret beskou, maar daar is miljoene mense wêreldwyd wat dit geniet om skaak te speel.
Dit is 'n bron van ontspanning
Hierdie antieke bordspel help mense om hul stres te verminder. Soos jy sekerlik reeds weet, is stres deesdae 'n groot probleem omdat dit die voorganger van baie ander siektes en afwykings is. Vir baie is dit ontspanning, maar dit hang natuurlik ook af van hoe jy na skaak kyk. As jy jouself gedurig onder druk sit om altyd te wen kan skaak jou selfs meer stres gee. As jy 'n gesonde balans kan handhaaf, sal jy vind dat skaak 'n uitstekende bron van ontspanning is.
Dit voorsien afleiding
Omdat die moderne leefstyl baie besig en stresvol is, raak mense dikwels onnodig bekommerd oor allerhande dinge. Soms word ons gedagtes geheel en al in beslag geneem deur 'n gebeurtenis waaroor ons geen beheer het nie en ook niks aan kan verander nie. Dit is waar skaak jou kan help. Wanneer jy skaak speel, help dit jou om te vergeet van jou stres en probleme.
Dit verbeter jou konsentrasie
Dit is belangrik vir mense om te kan fokus op wat hulle doen. Met ander woorde, om te konsentreer. Wanneer jy skaak speel, moet jy dink oor jou strategie vir die volgende paar skuiwe. Jy moet ook jou teenstander se skuiwe goed dophou as jy hoop om die spel te wen. Dus, deur skaak te speel oefen jy ook jou vermoë om te konsentreer.
Dit verbeter jou vermoë om strategies te dink
Goeie strategie is een van die belangrikste aspekte van skaak. Jou teenstander het natuurlik ook 'n strategie en dus moet jy 'n beter een uitdink. Wanneer iemand die woord strategie noem, dink die meeste mense aan hoe 'n generaal beplan om sy teenstander aan te val. In skaak werk dit baie dieselfde. As speler is jy die generaal en die skaakstukke is jou weermag. Deur gereeld skaak te speel sal jy beter word in jou vermoë om 'n strategie uit te dink. Die denkpatrone wat jy aanleer deur skaak te speel kan jou help om in jou alledaagse lewe meer produktief te wees.
Dit kan jou beskerm teen Alzheimer se siekte
Hierdie is natuurlik 'n baie goeie rede om skaak te speel. 'n Wetenskaplike studie wat deur die Albert Einstein Kollege vir Medisyne gedoen is, het bevestig dat jou risiko om Alzheimer se siekte te kry minder is as jy gereeld skaak speel. Die rede hiervoor is dat skaak jou breinfunksies stimuleer en ondersteun.
Dit verbeter jou breinfunksie
Die menslike brein bestaan uit duisende selle wat jou algehele breinfunksie affekteer. As jou brein meestal onaktief verkeer, dan versleg jou breinselle. Na verloop van tyd begin hulle afsterf. As jy skaak speel, kan jy hierdie onaangename toestand vermy omdat skaak 'n kragtige vorm van oefening vir jou brein is. Skaak het ook 'n positiewe impak op beide die linker- en regterkant van jou brein.
Dit ontwikkel goeie sportmanskap
Net soos met enige ander spel of sport kan jy jou skaakspel wen, of verloor. Skaak leer jou om jou frustrasie in toom te hou as jy verloor en om jou teenstander se gevoelens in ag te neem as jy wen.
Skaak het reeds duisende mense gehelp om belangrike lewensvaardighede te ontwikkel, om stres te verminder en om kognitiewe vermoë te verbeter.
As jy nog nie skaak gespeel het nie, maak vandag die regte skuif en gebruik hierdie vakansie om die spel te leer en saam met ander te geniet tot voordeel van jou eie ontwikkeling.